Drie kinders wreed in slaap vermoorArgieffoto: Kent Williamson Drie seuns, tussen twee en sewe jaar oud, is Saterdag in die vroeë oggendure buite Louis Trichardt in Limpopo wreed vermoor terwyl hulle geslaap het. Kol. Moatshe Ngoepe, provinsiale polisiewoordvoerder, het gesê die voorval het omstreeks 02:00 in die Manyi-nedersetting in die Mphephu-polisiëringsgebied plaasgevind. “ŉ 43-jarige man het na bewering sy drie kinders met ŉ skerp voorwerp doodgekap tydens ŉ huishoudelike geskil,” het Ngoepe gesê. “Die man het na bewering sy vrou daarvan beskuldig dat sy ontrou was en dat hy nie die biologiese pa van die kinders is nie. Hy het eers sy vrou met die skerp voorwerp probeer aanval, maar sy kon daarin slaag om na buite te hardloop om hulp te ontbied. Die man is toe na die kinders se beddens waar hy hulle glo vermoor het.” Die man is kort daarna in hegtenis geneem op drie aanklagte van moord. Die seuns, onderskeidelik 2, 6 en 7 jaar oud, se name word weerhou en kan eers bekend gemaak word as hul pa in die Dzanani-landdroshof verskyn het. Lt.kol. Nneke Jim Ledwaba het met skok en ongeloof op die voorval gereageer en dit ten sterkste veroordeel.